ToekomsVenster: Kerse is vir die donker bedoel | Maroela Media
My beter helfte vertel hoedat haar pa saans wanneer hulle rondom kerslig gekuier het (daar was nie elektrisiteit op die plaas nie, ten minste nie aanvanklik nie) met die kerswas diertjies gemaak het. Dit het die kinders se verbeelding aangegryp terwyl Koos, haar pa, soos 'n wafferse beeldhouer die diereryk huis toe gebring het.
Dit is hierdie dinge wat 'n mens bybly, nie waar nie.
Kuiers in die "voorhuis" soos dit vanmelewe genoem is terwyl 'n paar kerse in blik blakers rondstaan.
Hier en daar verbrand 'n mot sy vlerke en wanneer die kers ten einde laaste uitgeblaas word bly 'n straaltjie rook agter en die reuk van kerswas. Niks ruik soos 'n kers se damp nie. Dis bekoorlik en gesellig.
Mens steek nie kerse in die dag aan nie tensy jy marsmellows braai en daarvoor moet 'n mens 'n braaivleisvuur hê om regtig daaraan reg te laat geskied. Kerse is vir die nag gemaak.
Die nag, metafoor vir die minder goeie en minder aangename tye van die lewe, kan ook gesellig wees.
Diepgaande gesprekke met geesgenote oor die sin van dit alles, saam bid oor 'n uitdagende probleem terwyl die kers-rokie soos wierook voor God se genadetroon opstyg en kruisies as simbool van redding uit die gesmelte kerswas giet, is alles gawes van die nag.
Dis nie net sleg nie, mits jy nie alleen is nie. Selfs dan is daar hulplyne beskikbaar. Daar is 'n vriend of vriendin wat nie sal omgee as jy skakel nie.